উপজেলা বিএনপির সাধারণ সম্পাদক মাসুদ করিম বলেন, ধানের শীষ প্রতীকের এজেন্ট হওয়ায় আওয়ামী লীগের নেতা-কর্মীরা শামসুল হকের ওপর হামলা করে। নাটোর: জেলার বাগাতিপাড়া উপজেলার  খিদ্রমালঞ্চি গ্রামে গতকাল শুক্রবার সকালে আওয়ামী লীগের কর্মীরা নজের আলী (৪২) নামে বিএনপির এক সমর্থকের পায়ের রগ কেটে দিয়েছে। এ ছাড়া হামলায় বিএনপির আরও ২৪ জন কর্মী আহত হয়। প্রত্যক্ষদর্শীরা জানায়, সকাল সাড়ে সাতটার দিকে নজের আলী বাড়ির পাশের রাস্তার মোড়ে দাঁড়িয়ে ছিলেন। এ সময় আওয়ামী লীগের কর্মী আলাউদ্দিন, ইসমাইল হোসেন ভোলা, আসলামসহ কয়েকজন তাঁর ওপর হামলা চালায়। তারা নজের আলীকে পাশের একটি বাড়িতে নিয়ে গিয়ে বাঁ পায়ের প্রধান রগ কেটে দেয়। আশপাশের লোকজন এগিয়ে এলে হামলাকারীরা তাদের লক্ষ্য করে পাথর ছোড়ে। এতে আফছার আলী  মোল্লা, ইনছার আলী, খাইরুল, হারেজ, আফাজ উদ্দিন, শরিফুল ইসলাম, কালু, ইন্তাজ আলীসহ বিএনপির ২৪ জন কর্মী আহত হয়।